題吳參議達觀堂堂榜蓋朱希真所作也僕少亦辱知於朱公故尤感慨云
作者：陸游
朝代：宋

paragraphs: 中原遺老雒川公，鬢鬚白盡雙頰紅。
揮亳爲君作齋榜，想見眼中餘子空。
餘子碌碌何足數，獨付莊周賈生語。
看君踐履四十年，始知此公不輕許。
公今度世爲飛僊，開卷使我神凜然。
清時臺省要才傑，諸公誰致雒川客。